Oko ponoći s petka na subotu u Zagrebu su iznenada popucala stakla na dva tramvaja koji su vozili jedan za drugim. Sumnja se da je na tramvaje pucano iz vatrenog oružja, no to još nije službeno potvrđeno.

Incident se dogodio na tramvajskoj liniji između Maksimira i Hondlove ulice u smjeru Dubrave. Prvo je kod Hondlove ulice propucano staklo na tramvaju broj 11, dok su na tramvaju broj 12 koji je vozio odmah iza jedanaestice propucana tri stakla. U oba tramvajan u tom je trenutku bilo desetak putnika.

- Do završetka očevida koji još traje jedino možemo potvrditi oštećenja dvaju tramvaja, rekli su u ZET-u. Izuzete su snimke video nadzora, a najvažnije je da nije bilo ozlijeđenih.

U ZET-u ističu kako su njihovi vozači u ovom slučaju reagirali izuzetno profesionalno. Odmah su alarmirali hitne službe i provjerili treba li kome pružiti pomoć.Zaprimili su i nekoliko poziva uznemirenih građana, uglavnom roditelja čija su se djeca vraćala kući iz večernjeg provoda.

>> Pločnik probio podnicu tramvaja i uspaničio putnike